IZVEDBENA UREDBA KOMISIJE (EU) 2022/1227

z dne 15. julija 2022

o spremembi izvedbenih uredb (EU) št. 808/2014 in (EU) št. 809/2014 glede posebnega ukrepa za zagotovitev izjemne začasne podpore v okviru Evropskega kmetijskega sklada za razvoj podeželja (EKSRP) v odziv na vpliv ruske invazije na Ukrajino

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1305/2013 Evropskega parlamenta in Sveta z dne 17. decembra 2013 o podpori za razvoj podeželja iz Evropskega kmetijskega sklada za razvoj podeželja (EKSRP) in razveljavitvi Uredbe Sveta (ES) št. 1698/2005 (1) ter zlasti člena 8(3), člena 12, člena 67 in člena 75(5) Uredbe,

ob upoštevanju Uredbe (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 (2) ter zlasti člena 62(2) Uredbe,

ob upoštevanju naslednjega:

(1) Člen 4(2) Izvedbene uredbe Komisije (EU) št. 808/2014 (3) določa največje število sprememb programa razvoja podeželja, ki jih lahko države članice predložijo Komisiji. Da bi se povečala prožnost držav članic pri uporabi programov razvoja podeželja v odziv na vpliv ruske invazije na Ukrajino, se največje število sprememb iz navedenega člena ne bi smelo uporabljati za predloge sprememb programov razvoja podeželja, ki so bili pripravljeni v odziv na posledice ruske invazije na Ukrajino in vključujejo tudi spremembe, ki niso povezane z invazijo, pod pogojem, da se ti predlogi predložijo Komisiji do 30. junija 2023.

(2) Uporaba podpore EKSRP za operacije ublažitve vpliva ruske invazije na Ukrajino in sanacijske ukrepe bi lahko pomenila, da drugih ciljev programov razvoja podeželja ni mogoče doseči v skladu z načrti. Zato bi bilo treba tako podporo spremljati na ravni Unije, da se lahko pojasni in utemelji uporaba sredstev EKSRP za navedene namene.

(3) Izvedbena uredba (EU) št. 808/2014 določa pravila za uporabo Uredbe (EU) št. 1305/2013. Uredba (EU) 2022/1033 Evropskega parlamenta in Sveta (4) je spremenila Uredbo (EU) št. 1305/2013 z uvedbo posebnega ukrepa za zagotovitev izjemne začasne podpore v okviru EKSRP v odziv na vpliv ruske invazije na Ukrajino v novem členu 39c. Zato bi bilo treba spremeniti pravila za izvajanje Uredbe (EU) št. 1305/2013, da se za novi ukrep zagotovi oznaka ukrepa in ustrezen kazalnik učinkov.

(4) Spremeniti bi bilo treba tudi Izvedbeno uredbo Komisije (EU) št. 809/2014 (5), ki določa pravila za uporabo Uredbe (EU) št. 1306/2013 v zvezi z integriranim administrativnim in kontrolnim sistemom, ukrepi za razvoj podeželja in navzkrižno skladnostjo, da se v ustreznih določbah naslova IV, ki se uporabljajo za ukrepe za razvoj podeželja, ki niso vezani na površino in živali, uvede novi ukrep za zagotovitev izjemne začasne podpore v odziv na vpliv ruske invazije na Ukrajino.

(5) Izvedbeni uredbi (EU) št. 808/2014 in (EU) št. 809/2014 bi bilo zato treba ustrezno spremeniti.

(6) Zaradi nujnosti razmer v povezavi z vplivom ruske invazije na Ukrajino bi morala ta uredba začeti veljati dan po objavi v Uradnem listu Evropske unije.

(7) Ukrepi iz te uredbe so v skladu z mnenjem Odbora za razvoj podeželja –

SPREJELA NASLEDNJO UREDBO:

Člen 1 Spremembe Izvedbene uredbe (EU) št. 808/2014 Izvedbena uredba (EU) št. 808/2014 se spremeni: (1) v členu 4(2), tretji pododstavek, se točka (a) nadomesti z naslednjim: „(a) kadar je treba sprejeti nujne ukrepe zaradi naravnih nesreč, katastrofičnih dogodkov ali slabih vremenskih razmer, ki jih uradno prizna pristojni nacionalni javni organ, ali zaradi znatnih in nenadnih sprememb socialno-ekonomskih razmer v državi članici ali regiji, vključno z znatnimi in nenadnimi demografskimi spremembami, ki so posledica migracije ali sprejema beguncev; kadar se sprememba programa razvoja podeželja v odziv na krizo zaradi COVID-19 kombinira s spremembami, ki niso povezane s krizo, se ta pododstavek uporablja za vse kombinirane spremembe, pod pogojem, da se predlog za spremembo programa razvoja podeželja predloži Komisiji do 30. junija 2021; kadar se sprememba programa razvoja podeželja v odziv na vpliv ruske invazije na Ukrajino kombinira s spremembami, ki niso povezane z invazijo, se ta pododstavek uporablja za vse kombinirane spremembe, pod pogojem, da se predlog za spremembo programa razvoja podeželja predloži Komisiji do 30. junija 2023;“; (2) v členu 14 se odstavek 4 nadomesti z naslednjim: „4. Pri vrstah operacij, pri katerih je opredeljeno, da bi lahko prispevale k prednostnim področjem iz člena 5, prvi odstavek, točka 2(a), člena 5, prvi odstavek, točke 5(a) do (d), in člena 5, prvi odstavek, točka 6(a), Uredbe (EU) št. 1305/2013, pri vrstah operacij, pri katerih je opredeljeno, da bi lahko prispevale k vključevanju državljanov tretjih držav, pri vrstah operacij, ki prispevajo k ublažitvi posledic krize zaradi COVID-19 in sanacijskim ukrepom, ali pri vrstah operacij, ki prispevajo k ublažitvi posledic ruske invazije na Ukrajino in sanacijskim ukrepom, elektronska evidenca iz člena 70 Uredbe (EU) št. 1305/2013, v kateri so zabeležene operacije, vključuje zastavice za določanje operacij z elementom, ki prispeva k enemu ali več prednostnim področjem ali ciljem.“; (3) Priloga I se spremeni, kot je določeno v Prilogi I k tej uredbi; (4) Priloga IV se spremeni, kot je določeno v Prilogi II k tej uredbi; (5) Priloga VII se spremeni, kot je določeno v Prilogi III k tej uredbi.

Člen 2 Sprememba Izvedbene uredbe (EU) št. 809/2014 Člen 46 Izvedbene uredbe (EU) št. 809/2014 se nadomesti z naslednjim: „Člen 46 Področje uporabe Ta naslov se uporablja za izdatke, nastale na podlagi ukrepov, določenih v členih od 14 do 20, členu 21(1), razen letne premije na podlagi točk (a) in (b), členu 27, členu 28(9), členih 35 in 36, členih 39b in 39c ter členu 51(2) Uredbe (EU) št. 1305/2013, členu 35(1) Uredbe (EU) št. 1303/2013 ter členu 20, členu 36, točke (a)(vi), (b)(ii), (vi) in (vii), členu 36, točki (b)(i) in (iii), kar zadeva stroške zagona, ter členih 52 in 63 Uredbe (ES) št. 1698/2005.“.

Člen 3 Začetek veljavnosti Ta uredba začne veljati na dan objave v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 15. julija 2022 Za Komisijo predsednica Ursula VON DER LEYEN

(1) UL L 347, 20.12.2013, str. 487.

(2) UL L 347, 20.12.2013, str. 549.

(3) Izvedbena uredba Komisije (EU) št. 808/2014 z dne 17. julija 2014 o določitvi pravil za uporabo Uredbe (EU) št. 1305/2013 Evropskega parlamenta in Sveta o podpori za razvoj podeželja iz Evropskega kmetijskega sklada za razvoj podeželja (EKSRP) (UL L 227, 31.7.2014, str. 18).

(4) Uredba (EU) 2022/1033 Evropskega parlamenta in Sveta z dne 29. junija 2022 o spremembi Uredbe (EU) št. 1305/2013 glede posebnega ukrepa za zagotovitev izjemne začasne podpore v okviru Evropskega kmetijskega sklada za razvoj podeželja (EKSRP) kot odziv na vpliv ruske invazije na Ukrajino (UL L 173, 30.6.2022, str. 34).

(5) Izvedbena uredba Komisije (EU) št. 809/2014 z dne 17. julija 2014 o pravilih za uporabo Uredbe (EU) št. 1306/2013 Evropskega parlamenta in Sveta v zvezi z integriranim administrativnim in kontrolnim sistemom, ukrepi za razvoj podeželja in navzkrižno skladnostjo (UL L 227, 31.7.2014, str. 69).